Euroopan vastaanottokyvyn rajat tulevat vastaan, varoittaa presidentti Niinistö.

Presidentti Sauli Niinistö puhui tiistaina Suomen suurlähettiläille. JENNI GÄSTGIVAR

Presidentti Sauli Niinistö sanoo, että Eurooppa vetää vainottujen lisäksi myös parempaa elämää etsiviä. Niinistön mukaan Lähi-idän ja Afrikan epävakautta ei voida hoitaa siirtämällä yhä suurempi osa väestöä Eurooppaan. Vastaanottokyvyn rajat tulevat vastaan.

- Me elämme nyt niin karussa maailmassa, että meillä ei ole mahdollisuutta antaa kovin paljon tilaa sellaisille ihmisille, jotka tulevat vain hakemaan itselleen parempaa tulevaisuutta, Niinistö selitti medialle puheensa jälkeen.

Hän korosti, että sinänsä paremman tulevaisuuden etsiminen on aivan hyväksyttävä inhimillinen pyrkimys.

Uusimpien ennusteiden mukaan Suomeen tulisi tänä vuonna 15 000 turvapaikanhakijaa. Presidentti peräänkuulutti avointa keskustelua tilanteesta. Hänen mukaansa ongelmaan pitää löytää " suomalainen ratkaisu " .

- Ideaaliratkaisu olisi se, että saisimme pakolaisvirroista muodostettua vastausta myös työperäiseen tarpeeseen. Tämän tyyppistä rakentavaa keskustelua olisi nyt syytä käydä.

Monenlaista tulijaa

Presidentti korosti, että Eurooppa vetää nyt puoleensa niin vainottuja kuin yksinkertaisesti parempaa elämää etsiviä.

- On laillista ja laitonta maahanmuuttoa. On työperäistä maahanmuuttoa, jolta mikään kehittymään mielivä talous ei voi sulkeutua. On sekä kansainvälistä suojelua tarvitsevia että taloudellisin motiivein sitä hakevia ihmisiä.

Niinistö vaati ratkaisemaan, autetaanko ihmisiä lähtömaissa vai täällä. Hän tuntui olevan edellisen kannalla. Niinistön mielestä esimerkiksi Syyrian pakolaisvirta jatkuu niin kauan kun maassa soditaan ja tapetaan.

- Kaikkein tärkeintä olisi tällaisissa kysymyksissä olla siellä paikan päällä, elikkä pyrkiä rakentamaan rauhaa.

Baltian turva

Presidentti linjasi puheessaan, ettei Suomella ole rahkeita antaa Baltialle sotilaallisia turvatakuita. Hän sanoi kuulleensa tämänsuuntaisia ajatuksia. Medialle presidentti täsmensi, ettei turvatakuita ole kuitenkaan Baltian maiden tahdolta virallisesti pyydetty.

- Epävirallisesti on kuulunut paremminkin niin, että siellä arvostettaisiin ennemmin, että turvatakuut pysyvät Naton käsissä, presidentti arvioi.

Puolustusministeri Jussi Niinistö (ps) puolestaan vakuutti, ettei Natokaan ole pyytänyt Suomea osallistumaan Baltian puolustamiseen.

- Tällaisia yksityisajattelijoita toki on vuosien saatossa esiintynyt, mutta niin kuin presidentti sanoi, meillä on melko lailla omia rajoja puolustettavana ja suhteellisen pienikokoinen kansakunta.

Juttua muokattu 25.8. klo 22.05: Vaihdettu otsikosta määritelmä elintasopakolainen, parempaa elämää etsiviksi siirtolaisiksi.